|  |  |
| --- | --- |
| **Az előterjesztés tárgya:** | **12./Tájékoztatás vagyonnyilatkozat-tételi kötelezettség teljesítéséről és az összeférhetetlenségi szabályokról, KOMA adatbázisba történő felvételről** |
| **A napirend előterjesztője:** | dr. Faragó-Szabó Melitta jegyző |
| **Az előterjesztést készítette:** | dr. Faragó-Szabó Melitta jegyző |
| **Törvényességi ellenőrzést végezte:** | Gersei István aljegyző |
| **Döntéshozatal módja:** | - |

**Tisztelt Képviselő-testület!**

Az alábbiakban a képviselő-testület tagjait érintő jogszabályi kötelezettségekről szeretném Önöket röviden tájékoztatni:

**1.Vagyonnyilatkozat-tételi kötelezettség**

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 39.**§** (1) bekezdése alapján az önkormányzati **képviselő megválasztásától, majd ezt követően minden év január 1-jétől számított harminc napon belül a vagyonnyilatkozatot köteles tenni**. Az önkormányzati képviselő saját vagyonnyilatkozatához csatolni köteles a vele közös háztartásban élő házas- vagy élettársának, valamint gyermekének (e § tekintetében együtt: hozzátartozó) vagyonnyilatkozatát.

**A vagyonnyilatkozat tételének elmulasztása esetén – annak benyújtásáig – az önkormányzati képviselő e tisztségéből fakadó jogait nem gyakorolhatja, tiszteletdíjat, természetbeni juttatást, költségtérítést nem kaphat.**

A vagyonnyilatkozatot a szervezeti és működési szabályzatban erre kijelölt bizottság (a továbbiakban: vagyonnyilatkozat-vizsgáló bizottság) tartja nyilván és ellenőrzi. **Az önkormányzati képviselő vagyonnyilatkozata –** az ellenőrzéshez szolgáltatott azonosító adatok kivételével – **közérdekből nyilvános**. Az önkormányzati képviselő és hozzátartozója tárgyévben tett vagyonnyilatkozatának benyújtását követően, az előző évre vonatkozó vagyonnyilatkozatukat a vagyonnyilatkozat-vizsgáló bizottság a képviselőnek visszaadja. **Az önkormányzati képviselő hozzátartozójának nyilatkozata nem nyilvános**, abba csak a vagyonnyilatkozat-vizsgáló bizottság tagjai tekinthetnek be az ellenőrzés céljából.

(Tájékoztatásul: Az Infotv. 3.§ 6. pontja alapján ***a közérdekből nyilvános adat*** a közérdekű adat fogalma alá nem tartozó minden olyan adat, amelynek nyilvánosságra hozatalát, megismerhetőségét vagy hozzáférhetővé tételét törvény közérdekből elrendeli. Az Info tv. 28. § (1) bekezdése alapján a közérdekű adat ***megismerése iránt szóban, írásban vagy elektronikus úton bárki igényt nyújthat be***. A közérdekből nyilvános adatok megismerésére a közérdekű adatok megismerésére vonatkozó rendelkezéseket kell alkalmazni.)

**A vagyonnyilatkozattal kapcsolatos eljárás**t a vagyonnyilatkozat-vizsgáló bizottságnál bárki kezdeményezheti. Az eljárás eredményéről a vagyonnyilatkozat-vizsgáló bizottság tájékoztatja a soron következő ülésen a képviselő-testületet.

A vagyonnyilatkozattal kapcsolatos eljárás során a vagyonnyilatkozat-vizsgáló bizottság felhívására az önkormányzati képviselő köteles saját, valamint a hozzátartozója vagyonnyilatkozatában feltüntetett adatokra vonatkozó azonosító adatokat haladéktalanul írásban bejelenteni. Az azonosító adatokat csak a vagyonnyilatkozat-vizsgáló bizottság tagjai ismerhetik meg, azokat az eljárás lezárását követő nyolc napon belül törölni kell.

Kérem a Tisztelt Képviselő-testületet, hogy az előterjesztést tárgyalja meg és döntsön az alábbi határozati javaslat elfogadásáról.

**2. Összeférhetetlenségi szabályok: (Mötv. 36. §)**

Az önkormányzati képviselő, valamint a képviselő-testület bizottságának nem képviselő tagja nem **folytathat olyan tevékenységet, amely a feladatainak ellátásához szükséges közbizalmat megingathatja**, továbbá **nem lehet**

a) országgyűlési képviselő, valamint aki olyan tisztséget tölt be, olyan feladatot lát el, amelyre kinevezését, megbízatását az Országgyűléstől, köztársasági elnöktől, Kormánytól, Kormány tagjától vagy az Országgyűlés, Kormány alárendeltségébe tartozó szervtől (vezetőjétől) kapta, *kivéve*

*aa) ha ezen megbízatás keretében karitatív, tudományos, oktatói, művészeti, lektori, szerkesztői, jogi oltalom alá eső szellemi tevékenységet lát el – ideértve a közfeladatot ellátó közérdekű vagyonkezelő alapítvány kuratóriumának vagy felügyelőbizottságának tagjaként vagy vagyonellenőreként ellátott tevékenységet is –, illetve ha nevelőszülői foglalkoztatási jogviszonyban áll;*

*ab) egészségügyi intézmény főigazgatója, gazdasági vezetője, orvos, egészségügyi dolgozó, köznevelési intézmény vezetője, foglalkoztatottja, szakképző intézmény vezetője, foglalkoztatottja vagy a szakképző intézmény tekintetében fenntartói irányítási hatáskört gyakorló szerv vezetője, foglalkoztatottja, felsőoktatási intézmény vezetője, foglalkoztatottja, szociális intézmény vezetője, foglalkoztatottja, gyermekjóléti és gyermekvédelmi intézmény vezetője, foglalkoztatottja;*

*ac) az állam által alapított vagy tulajdoni részesedésével működő gazdálkodó szervezet felügyelőbizottságának vagy ügyvezetésének tagja;*

b) központi államigazgatási szerv vezetője, köztisztviselője;

c) kormánytisztviselő olyan államigazgatási szervnél, illetve a Nemzeti Adó- és Vámhivatal azon szervének tisztviselője, amelynek illetékességi területén az adott önkormányzat működik;

d) a Magyar Honvédség, a Katonai Nemzetbiztonsági Szolgálat hivatásos vagy szerződéses állományú tagja, rendvédelmi szerv, az Országgyűlési Őrség hivatásos állományú tagja, a Nemzeti Adó- és Vámhivatal pénzügyőri munkakört betöltő foglalkoztatottja;

e) jegyző (főjegyző), aljegyző, továbbá ugyanazon önkormányzat polgármesteri hivatalának vagy közös önkormányzati hivatalának köztisztviselője, alkalmazottja;

f) más települési önkormányzatnál képviselő;

g) más települési önkormányzatnál polgármester, alpolgármester;

h) a helyi önkormányzat által alapított vagy tulajdoni részesedésével működő gazdasági társaság, továbbá a helyi önkormányzat tulajdoni részesedésével működő gazdasági társaság által alapított gazdasági társaság legfőbb szervének – kivéve, ha a gazdasági társaság legfőbb szerve a képviselő-testület – tagja, személyes közreműködője, képviselet ellátására jogosultja;

i) médiatartalom-szolgáltató természetes személy, jogi személy, gazdasági társaság legfőbb szervének, ügyvezetésének tagja, személyes közreműködője, képviselet ellátására jogosultja.

(1a) ***Nem minősül összeférhetetlenségi oknak***, ha az önkormányzati képviselő, valamint a képviselő-testület bizottságának nem képviselő tagja önkéntes tartalékos szolgálati viszonyt létesít, illetve tart fenn.

(1b) Az (1) bekezdés a) pont aa) alpontját a közfeladatot ellátó közérdekű vagyonkezelő alapítványokról szóló [2021. évi IX. törvény 15. § (3) bekezdés](https://njt.hu/jogszabaly/2021-9-00-00)ével összhangban akként kell alkalmazni, hogy az érintett nem vehet részt olyan döntéshozatalban, illetve nem végezhet olyan tevékenységet, amelyet a közfeladatot ellátó közérdekű vagyonkezelő alapítványokról szóló [2021. évi IX. törvény 15. § (3) bekezdés](https://njt.hu/jogszabaly/2021-9-00-00)e tilt.

(2) A települési önkormányzati képviselő nem lehet a vármegyei közgyűlés elnöke, alelnöke, főpolgármester, főpolgármester-helyettes.

(3) Fővárosi kerületi önkormányzati képviselő csak akkor lehet egyidejűleg a fővárosi közgyűlésnek is tagja, ha a kerületi önkormányzati képviselői mandátumát egyéni választókerületben szerezte.

Az önkormányzati képviselő az összeférhetetlenségi okot a megválasztásától vagy az összeférhetetlenségi ok felmerülésétől számított **harminc napon belül köteles megszüntetni**. Az összeférhetetlenség kimondásával az önkormányzati képviselő megbízatása megszűnik.

A 3000 fő és az az alatti lakosságszámú település polgármesterének összeférhetetlenségére is a fenti előírásokat kell alkalmazni.

***3./ A köztartozásmentes adózói adatbázis (KOMA) történő felvételi kötelezettség***

Az Mötv. 38. § (4) bekezdése alapján **az önkormányzati képviselő megválasztásától számított harminc napon belül (2024. október 31.-ig) köteles kérelmezni felvételét az adózás rendjéről szóló törvényben meghatározott köztartozásmentes adózói adatbázisba**. A felvétel a **KOMA nyomtatványon** kérhető. A nyomtatvány KAÜ azonosító használatával az Online Nyomtatványkitöltő Alkalmazásban pár kattintással kitölthető.

A nyomtatvány **sikeres beadásáról a NAV elfogadónyugtá**t küld a beadó képviselő, választott tisztségviselő tárhelyére, a beadás tényét ezzel a **nyugtával kell igazolni a képviselő-testületnél az adatbázisba való felvételének megtörténtét kérelem benyújtásának hónapját követő hónap utolsó napjáig**.

A KOMA felvételi feltételeket a NAV minden hónap utolsó napján ellenőrzi, és ha ezeknek a feltételeknek a képviselő, választott tisztségviselő megfelel, akkor a NAV felveszi az adatbázisba.

Amennyiben az állami adóhatóság az adatbázisba történő felvételt követően megállapítja, hogy az önkormányzati képviselő az adatbázisba történő felvétel feltételeinek nem felel meg, akkor a beadást követő első vizsgálat eredménye alapján a NAV hiánypótlásra felszólító levelet küld. Ha a hiányosság pótlása ezt követően sem történik meg, akkor a felvételi kérelem elutasításra kerül. az adatbázisból törli, amelyről írásban értesíti a képviselő-testületet és a kormányhivatalt.

Az Mötv. 38. § (1) d) pontja alapján a **képviselő-testület méltatlanság miatt határozatával megszünteti annak az önkormányzati képviselőnek a megbízatását, akinek az állammal, önkormányzattal szemben –** alehetséges jogorvoslati eljárások kimerítését követően **– köztartozása áll fenn**, **és azt az erről szóló értesítés kézhezvételétől számított hatvan napon belül** – részletfizetés vagy fizetési halasztás esetén az ezt engedélyező határozat rendelkezéseinek megfelelően – **nem rendezi.**

A köztartozásmentes adózói adatbázisban **az a magánszemély, egyéni vállalkozó szerepelhet**, aki a közzétételt megelőző hónap utolsó napján a következő, együttes feltételeknek17 megfelel:

* nincs a NAV-nál nyilvántartott 5000forintot meghaladó nettó adótartozása, valamint 30000forintot meghaladó adótartozásnak nem minősülő köztartozása;
* az esedékes bevallási és befizetési kötelezettségeit maradéktalanul teljesíti (erről a KOMA-nyomtatvány beadásakor nyilatkozni kell);
* adó megfizetésre kötelezettként nincs lejárt esedékességű tartozása.

Ha valamely feltételnek a képviselő, a választott tisztségviselő nem felel meg, de a hiányosságokról szóló értesítés alapján a hiányosságokat pótolja, akkor a következő havi vizsgálatnál azokat a NAV újra ellenőrzi, és ha a feltételeknek megfelel, felvételt nyer az adatbázisba.

Kérem a Tisztelt Képviselő-testületet, hogy adatszolgáltatási kötelezettségüknek a fentiek szerint határidőben szíveskedjenek eleget tenni.

Nagyrécse, 2024. október 2.

dr. Faragó-Szabó Melitta s.k.

jegyző